**NOTA INFORMATIVĂ**

**la** **proiectul hotărârii Guvernului cu privire la modificarea unor hotărâri ale Guvernului**

*(consolidarea ecosistemului guvernamental de identitate digitală)*

* + - 1. ***Denumirea autorului proiectului***

Proiectul hotărârii Guvernului este elaborat de către Ministerul Dezvoltării Economice și Digitalizării, cu suportul Instituției publice „Agenția de Guvernare Electronică”.

* + - 1. ***Condițiile ce au impus elaborarea proiectului și finalitățile urmărite***
* *schimbarea denumirii scurte a serviciului* *guvernamental de identitate și semnătura electronică mobilă, din MobiSign în EvoSign*

La formularea propunerii respective s-a ținut cont de oportunitatea asigurării coerenței în portofoliul de produse digitale guvernamentale și consolidării recunoașterii și asocierii brandului „EVO”. Acest lucru va contribui la facilitarea recunoașterii și identificării rapide a serviciilor de către utilizatori.

Astfel, în contextul lansării aplicației aplicației guvernamentale integrate a serviciilor electronice EVO, substituirea denumirii „MobiSign” cu „EvoSign” poate aduce beneficii semnificative în termeni de coerență, comunicare eficientă și consolidare a identității digitale în ecosistemul serviciilor electronice guvernamentale.

* *implementarea* *serviciului guvernamental de identitate și semnătura electronică mobilă (EvoSign) în calitate de instrument pentru crearea semnăturilor avansate*

În Republica Moldova, serviciile electronice există în majoritatea sectoarelor guvernamentale și reprezintă un canal de livrare mai ușor și mai convenabil decât canalele tradiționale de prestare a serviciilor publice.

Totuși, de cele mai multe ori, pentru a avea acces la serviciile electronice, persoanele fizice și juridice trebuie să utilizeze semnături electronice calificate, care se bazează pe infrastructura cheilor publice (PKI) națională. Deși PKI este disponibil în Moldova din septembrie 2006, semnăturile electronice și implicit identitățile electronice, sunt folosite de un grup destul de restrâns de persoane care sunt conștiente de avantajul acestora. Companiile sunt obligate să le utilizeze pentru raportarea electronică și, opțional, pentru facturarea electronică sau semnarea contractelor, în timp ce funcționarii publici au obligația de a utiliza semnăturile electronice pentru declarațiile de avere și a intereselor personale și în alte scopuri specifice atribuțiilor pe care le exercită.

Datele statistice pentru anul 2023 indică faptul că sub 200 mii de persoane dispun de o identitate electronică, care se bazează pe infrastructura cheilor publice (PKI) națională, ceea ce reprezintă sub 10% din populația adultă a Republicii Moldova.

În vederea creșterii adopției identității electronice și a instrumentelor securizate de semnătură electronică în rândul populației Republicii Moldova, sporind implicit și accesibilitatea la serviciile publice electronice, Guvernul a aprobat instituirea unei soluții de identitate electronică bazată pe aplicații mobile. Obiectivul principal al acestei soluţii îl reprezintă oferirea instrumentului de autentificare și semnare a documentelor electronice, inclusiv prin intermediul sistemelor informaționale integrate cu serviciul electronic guvernamental integrat de semnătură electronică (MSign) și serviciul guvernamental de autentificare și control al accesului (MPass).

Serviciul guvernamental de identitate și semnătură electronică mobilă a fost dezvoltat pentru a oferi un grad similar de securitate a cheilor private cu soluțiile existente bazate pe dispozitive sau pe medii criptografice, dar fără a fi necesară utilizarea acestora. Soluția respectivă se bazează pe algoritmi criptografici avansați, iar securitatea unei implementări similare, în unele state din Uniunea Europeană a fost certificată ca fiind calificată în conformitate cu Regulamentul european privind identificarea electronică și serviciile de încredere (eIDAS).

Conform reglementărilor actuale în materie de semnături electronice avizarea de către autoritatea competentă a soluției respective ca fiind calificată impune certificarea acesteia de către entități acreditate în domeniul respectiv. Exercițiul respectiv impune evaluarea și auditul complex al soluției care poate fi realizat într-o perioadă de circa 18-24 de luni, și care urmează a fi efectuat pe parcursul anilor 2024-2025.

Ținând cont de constrângerile respective, în scopul valorificării soluției deja dezvoltate se consideră oportună lansarea acesteia pentru obținerea identității electronice și utilizarea acesteia pentru identificarea în cadrul sistemelor informaționale, și oferirea posibilității pentru persoanele fizice și persoanele juridice de drept privat de a semna documente electronice cu semnătură avansată creată cu utilizarea serviciului EvoSign în raporturile juridice cu persoanelor juridice de drept public.

Aprobarea proiectului va facilita implementarea serviciului EvoSign în calitate de instrument pentru crearea semnăturilor avansate și va oferi utilizatorilor posibilitatea de a semna documente electronice utilizând doar telefonul mobil, atât de pe teritoriul Republicii Moldova, cât și din străinătate, precum și posibilitatea de autentificare în diverse sisteme informaționale.

În acest sens, ținând cont de faptul că dezvoltarea serviciului guvernamental s-a realizat conform cerințelor specifice semnăturii calificate, prestarea serviciilor de certificare se va realiza de către o instituție publică și procesul de înregistrare a utilizatorilor se va realiza prin intermediul prestatorilor de servicii de înregistrare desemnați de Guvern sau prestatorul de servicii de certificare, se consideră sigură și oportună utilizarea instrumentului respectiv în vederea sporirii accesului la servicii publice și facilitării procesului de autentificare în cadrul sistemelor informaționale de stat.

Prevederile propuse vor permite lansarea în perioada imediat următoare a serviciului EvoSign care va avea un impact major asupra digitalizării interacțiunii sectorului privat cu sectorul public, reducerea utilizării sau excluderea hârtiei din cirtuitul entităților publice, inclusiv a prestatorilor de servicii publice, optimizarea costurilor de prestare a serviciilor publice cu potențialul de reducere a tarifelor, reducerea termenului de prestare a serviciilor și nu în ultimul rând obținerea unui serviciu exclusiv utilizând instrumente electronice.

* *reglementarea posibilității de identificare și înregistrare la distanță a utilizatorilor serviciului EvoSign*

Conform Conceptului serviciul guvernamental de identitate și semnătură electronică mobilă pentru etapa inițială, înregistrarea utilizatorilor se realizează prin:

* centrele de înregistrare a Serviciului de Tehnologia Informației și a Securității Cibernetice;
* centrele multifuncţionale ale Agenţiei Servicii Publice;
* misiunile diplomatice.

În următoarea etapă de dezvoltare, posibilitatea înregistrării utilizatorilor prin:

* bănci;
* autoritățile publice locale;
* notari;
* operatori de telefonie mobilă;
* o aplicație de identificare la distanță, fără prezență fizică și, acolo unde este cazul, fără interacțiune cu un operator.

Astfel, această soluție a fost dezvoltată ținând cont posibilitatea de a implementa înregistrarea utilizatorilor la distanță prin mecanisme parțial automatizate sau complet automatizate care ar verifica datele transmise de către solicitanții de semnătură, inclusiv fotografii și înregistrări video, pe baza înregistrărilor de stat și a altor surse de date de verificare.

În acest sens, prin proiect se propun o serie de modificări pentru a crea condițiile necesare în vederea utilizării mijloacele digitale pentru identificarea și înregistrarea utilizatorilor serviciului EvoSign la distanță prin mecanisme automatizate care verifică datele transmise de către solicitanții de semnătură, inclusiv documentele, fotografiile și înregistrările video, pe baza înregistrărilor de stat și a altor surse de date de verificare.

Implementarea în cadrul serviciului EvoSign a noii metode de identificare biometrică și înregistrare la distanță va permite utilizatorilor finali să-și folosească dispozitivele mobile existente pentru a se înregistra în câteva minute pentru un cont EvoSign verificat în siguranță și ulterior să utilizeze dispozitivul mobil pentru a se autentifica rapid, ușor și în siguranță în diferite servicii electronice și să semneze electronic documente.

* + - 1. ***Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene***

Proiectul nu conține norme de armonizare a legislației naționale cu legislația Uniunii Europene.

* + - 1. ***Principalele prevederi ale proiectului și evidențierea elementelor noi***

Proiectul cuprinde reglementări care au ca obiectiv modificarea Regulamentului privind serviciul electronic guvernamental integrat de semnătură electronică (MSign), aprobat prin Hotărârea Guvernului nr.405/2014 privind serviciul electronic guvernamental integrat de semnătură electronică (MSign) și Hotărârii Guvernului nr. 324/2022 cu privire la serviciul guvernamental de identitate şi semnătură electronică mobilă (MobiSign) în vederea modificării denumirii serviciului din „MobiSign” în „EvoSign” și creării condițiilor necesare pentru lansarea serviciului EvoSign în calitate de instrument pentru crearea semnăturilor avansate, precum și integrarea acestuia în cadrul serviciului MSign.

Totodată, proiectul conține prevederi din care rezultă posibilitatea pentru persoanele fizice și persoanele juridice de a semna în raporturile juridice dintre persoanele fizice şi persoanele juridice de drept privat cu persoanelor juridice de drept public documentele electronice cu semnătură avansată creată cu utilizarea serviciului EvoSign.

Alte reglementări propuse au ca obiectiv reglementarea posibilității de identificare și înregistrare la distanță a utilizatorilor serviciului EvoSign fără necesitatea prezentării acestora la ghișeul unui centru de înregistrare.

* + - 1. ***Fundamentarea economico-financiară***

Implementarea proiectului dat nu necesită careva cheltuieli suplimentare de la bugetul de stat.

* + - 1. ***Modul de încorporare a actului în cadrul normativ în vigoare***

Proiectul de hotărâre a Guvernului se integrează organic în cadrul normativ în vigoare și se întemeiază pe competențele Guvernului stabilite în art. 22 din Legea nr. 467/2003 cu privire la informatizare și la resursele informaționale de stat.

* + - 1. ***Avizarea și consultarea publică a proiectului***

În conformitate cu procedurile stabilite pentru transparența în procesul decizional şi în vederea elaborării actelor normative, proiectul și nota informativă vor fi plasate, pentru inițierea procedurii de avizare/expertizare și consultare publică, pe pagina web oficială a Ministerului Dezvoltării Economice și Digitalizării ([mded.gov.md](http://www.me.gov.md)), rubrica Transparența/Anunțuri privind consultările publice, precum şi pe portalul guvernamental ([particip.gov.md](http://www.particip.gov.md)).

* + - 1. ***Constatările expertizei de compatibilitate***

Proiectul nu este elaborat în scopul armonizării legislației naționale cu legislația UE, exceptându-se astfel de la efectuarea expertizei de compatibilitate.

* + - 1. ***Constatările expertizei juridice***

Informația referitoare la concluziile expertizei privind compatibilitatea proiectului de hotărâre cu alte acte normative în vigoare, precum și respectarea normelor de tehnică legislativă va fi inclusă după recepționarea expertizei juridice.

* + - 1. ***Constatările expertizei anticorupție***

 Informația privind rezultatele expertizei anticorupție va fi inclusă după recepționarea raportului de expertiză anticorupție.

* + - 1. ***Constatările altor expertize***

Proiectul nu cade sub incidența altor expertize necesare de a fi efectuate în condițiile Legii nr.100/2017 cu privire la actele normative, dat fiind faptul că nu reglementează activitatea de întreprinzător, nu conține reglementări cu impact asupra bugetului public național sau a unor componente din cadrul acestuia și nu prevede reorganizări și reforme structurale sau instituționale ale autorităților ori ale instituțiilor publice. Prin urmare, proiectul nu cade sub incidența Metodologiei de analiză a impactului în procesul de fundamentare a proiectelor de acte normative, aprobată prin Hotărârea Guvernului nr.23/2019.

 **Secretar de stat Mihai Lupașcu**